CELEX: 32016D0039
Language: el
Date: 2016-11-08 00:00:00
Title: Απόφαση (ΕΕ) 2016/1975 της Ευρωπαϊκής Κεντρικής Τράπεζας, της 8ης Νοεμβρίου 2016, σχετικά με την εκχώρηση των αρμοδιοτήτων χορήγησης προσωρινής πιστοποίησης (ΕΚΤ/2016/39)

11.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 304/9
            
         ΑΠΌΦΑΣΗ (ΕΕ) 2016/1975 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 8ης Νοεμβρίου 2016
   σχετικά με την εκχώρηση των αρμοδιοτήτων χορήγησης προσωρινής πιστοποίησης (ΕΚΤ/2016/39)
   Η ΕΚΤΕΛΕΣΤΙΚΗ ΕΠΙΤΡΟΠΗ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 128,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 16,
   Έχοντας υπόψη την απόφαση EKT/2013/54, της 20ής Δεκεμβρίου 2013, σχετικά με τις διαδικασίες πιστοποίησης των φορέων παραγωγής στοιχείων ασφαλείας του ευρώ και στοιχείων του ευρώ και την τροποποίηση της απόφασης ΕΚΤ/2008/3 (1), και ιδίως το άρθρο 3 παράγραφος 2,
   Εκτιμώντας τα ακόλουθα:
   
               (1)
            
            
               Η εκτελεστική επιτροπή είναι αρμόδια να λαμβάνει κάθε απόφαση σχετική με την πιστοποίηση των φορέων παραγωγής κατά τα άρθρα 6, 16 έως 18 και 20 της απόφασης ΕΚΤ/2013/54, μπορεί δε να εκχωρεί τις κατά το άρθρο 6 αρμοδιότητες χορήγησης προσωρινής πιστοποίησης σε ένα ή περισσότερα μέλη της.
            
         
               (2)
            
            
               Προς περαιτέρω απλοποίηση της διαδικασίας πιστοποίησης, οι αρμοδιότητες χορήγησης προσωρινής πιστοποίησης θα πρέπει να εκχωρηθούν στο μέλος της εκτελεστικής επιτροπής στο οποίο αναφέρεται η Διεύθυνση Τραπεζογραμματίων.
            
         
               (3)
            
            
               Προς διασφάλιση της συλλογικής ευθύνης της εκτελεστικής επιτροπής, το μέλος αυτής στο οποίο εκχωρούνται οι ως άνω αρμοδιότητες θα πρέπει να υποβάλλει στην εκτελεστική επιτροπή ετήσια έκθεση σχετικά με τις αποφάσεις περί πιστοποιήσεων, εφόσον έχουν χορηγηθεί τέτοιες.
            
         
               (4)
            
            
               Η απόφαση ΕΚΤ/2012/15 (2) αναφέρεται σε αρμοδιότητες που ανατίθενται στην εκτελεστική επιτροπή σύμφωνα με το άρθρο 2 παράγραφος 3 της απόφασης ΕΚΤ/2011/8 (3) και το άρθρο 2 παράγραφος 4 της απόφασης ΕΚΤ/2010/22 (4). Οι αποφάσεις ΕΚΤ/2011/8 και ΕΚΤ/2010/22 καταργήθηκαν με την απόφαση ΕΚΤ/2013/54. Για λόγους σαφήνειας η απόφαση ΕΚΤ/2012/15 θα πρέπει να καταργηθεί.
            
         
               (5)
            
            
               Λόγω της ανάγκης για αποτελεσματική οργάνωση της διαδικασίας πιστοποίησης και ενόψει της διεκπεραίωσης επειγόντων αιτημάτων χορήγησης πιστοποίησης που εκκρεμούν, η εκχώρηση των αρμοδιοτήτων θα πρέπει να ενεργοποιηθεί όσο το δυνατό ταχύτερα και να τεθεί σε ισχύ την επομένη της δημοσίευσης της παρούσας στην Επίσημη Εφημερίδα της Ευρωπαϊκής Ένωσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Περαιτέρω εκχώρηση αρμοδιοτήτων
   Η εκτελεστική επιτροπή εκχωρεί τις αρμοδιότητες χορήγησης προσωρινής πιστοποίησης κατά το άρθρο 6 της απόφασης ΕΚΤ/2013/54 στο μέλος της στο οποίο αναφέρεται η Διεύθυνση Τραπεζογραμματίων.
   Άρθρο 2
   Υποχρέωση υποβολής εκθέσεων
   Εφόσον έχουν χορηγηθεί πιστοποιήσεις δυνάμει του άρθρου 1, το μέλος της εκτελεστικής επιτροπής στο οποίο αναφέρεται η Διεύθυνση Τραπεζογραμματίων υποβάλλει στην εκτελεστική επιτροπή σχετική ετήσια έκθεση.
   Άρθρο 3
   Κατάργηση
   Η απόφαση ΕΚΤ/2012/15 καταργείται.
   Άρθρο 4
   Έναρξη ισχύος
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Φρανκφούρτη, 8 Νοεμβρίου 2016.
      
         
            Ο Πρόεδρος της ΕΚΤ
         
         Mario DRAGHI
      
   
   
      (1)  ΕΕ L 57 της 27.2.2014, σ. 29.
   
      (2)  Απόφαση ΕΚΤ/2012/15, της 17ης Ιουλίου 2012, σχετικά με την περαιτέρω εκχώρηση αρμοδιοτήτων χορήγησης, ανανέωσης ή παράτασης πιστοποιήσεων (ΕΕ L 209 της 4.8.2012, σ. 17).
   
      (3)  Απόφαση ΕΚΤ/2011/8, της 21ης Ιουνίου 2011, σχετικά με τις διαδικασίες χορήγησης περιβαλλοντικής πιστοποίησης και πιστοποίησης υγείας και ασφάλειας για την παραγωγή τραπεζογραμματίων ευρώ (ΕΕ L 176 της 5.7.2011, σ. 52).
   
      (4)  Απόφαση ΕΚΤ/2010/22, της 25ης Νοεμβρίου 2010, σχετικά με τη διαδικασία πιστοποίησης ποιότητας όσον αφορά τους φορείς παραγωγής τραπεζογραμματίων ευρώ (ΕΕ L 330 της 15.12.2010, σ. 14).